31/07/2009 | Administración LocalMunicipal
Carnota
Ordenanza reguladora da axuda no fogar

EDICTO O Pleno da Corporación, en sesión extraordinaria de 20 de xullo do 2009, aprobou con caracter inicial a ORDENANZA MUNICIPAL REGULADORA DO SERVIZO DE AXUDA NO FOGAR A presente Ordenanza, entrará en vigor unha vez aprobada definitivamente, logo da súa aprobación inicial polo pleno da Corporación e trala exposición pública ós efectos de reclamacións durante un prazo mínimo dun mes, no BOP, e estará en vigor ata que sexa derogada Exposición de motivos. A Orde do 22 de xanerio de 2009 pola que se regula o servizo de axuda no fogar (DOGA n.º 22 do 02-02-2009), introduce uns cambios e deroga a Orde de 22 de xullo de 1996 que regulaba o servizo de axuda no fogar. Resulta necesario, unha vez aprobada a lei 39/2006 do 14 de decembro, de promoción de autonomía persoal e atención ás persoas en situación de dependencia, así como a normativa estatal e galega, establecer un novo marco regulador de carácter básico dos contidos, formas de prestación e aspectos procedimentais e organizativos do servizo de axuda no fogar, de maneira que, se establezan pautas de carácter xeral que aseguren un nivel equitativo de atención a todas as persoas que teñan limitada a súa autonomía persoal. Artigo 1.º. Obxecto. O obxecto do presente regulamento é a adaptación do Servizo Municipal de Axuda no Fogar do Concello de Carnota ás novas necesidades e organización deste servizo, respectando o establecido na Lei 13/2008, do 3 de decembro, de Servizos Sociais de Galicia, na Orde do 22 de xaneiro de 2009 pola que se regula o servizo de axuda no fogar, así como na lei 39/2006 do 14 de decembro de promoción da autonomía persoal e atención ás persoas dependentes, e demais normativa aplicable na materia. Artigo 2.º. Concepto. O Servizo de Axuda no Fogar ten a consideración de prestación básica de Servizos Sociais de Atención Primaria, inserta nun sistema integrado de servizos sociais, de carácter complementario e transitorio, que non exime á familia de responsabilidades, con planificación, coordinación e control público, que ofrece un conxunto de atencións dende unha perspectiva integral e normalizadora dentro do propio domicilio, con caracter preventivo, educativo e rehabilitador, e que se presta a través de persoal especializado. Artigo 3.º. Obxectivo. O obxectivo xeral do Servizo de Axuda no Fogar será apoiar integralmente as persoas naquelas situacións nas que se vexa limitada a súa autonomía, e os grupos en situación de desintegración familiar, facilitando a permanencia no propio entorno de convivencia e evitando no posible a institucionalización. Artigo 4.º. Atencións. Como norma básica, todas as accións desenvolvidas dende o Servizo de Axuda no Fogar, terán un carácter excepcional e complementario das capacidades do usuario e doutras persoas do seu ámbito inmediato. Nunca se prestarán atencións que o beneficiario ou a súa familia e/ou achegados poidan desenvolver por si mesmos, de xeito que se potencie ó máximo a autonomía e non a dependencia.4.1. Atencións de carácter persoal: son aquelas que van dirixidas especificamente ó usuario cando este non poida realizalas por si mesmo ou precise apoio para levalas a cabo: • Aseo persoal • Axuda para comer • Supervisión de medicación simple e pequenas curas • Mobilización dentro do fogar • Compañía dentro do fogar • Actividades de ocio dentro do fogar 4.2. Atencións de caracter doméstico: son aquelas que se realizan no fogar de xeito cotián: • Compra de alimentos e artigos de primeira necesidade • Coadas (lavado, recollida, pasada do ferro e mantemento.) • Limpeza do fogar, limitada a tarefas de limpeza cotiá • Elaboración de comidas axeitadas ó estado, condicións e necesidades do usuario Como norma xeral, non se realizarán os seguintes labores: limpeza de portais e/ou escaleiras comunitarios; labores de xardín e horta; alimentación e aseo de animais; limpeza de cristais, lámpadas, teitos e paredes (salvo que deban efectuarse segundo o criterio técnico da traballadora social do Concello, previa valoración da situación social e económica). 4.3. Atencións de acompañamento fóra do fogar, para a realización de xestións tales como: • Compra • Visitas médicas • Tramitación de documentos • Asistencia a actividades de ocio • Como norma xeral, as saídas fora do domicilio han de realizarse con medios propios do usuario, de modo que o auxiliar realice funcións de acompañamento, non de traslado.4.4. Atencións de carácter psico-social e educativo: son intervencións profesionais de apoio ó desenvolvemento das capacidades persoais, afectividade, convivencia, integración na comunidade e estruturación familiar, entre outras: • Soporte a familias con problemas relacionais ou de atención a menores en risco de institucionalización • Asesoramento e formación de pais • Apoio na relación co seu ámbito • Aquelas outras que se valoren tecnicamente como realizables dentro do programa 4.5. Atencións de carácter técnico complementario, sempre que supoñan un apoio á non institucionalización e vaian en beneficio do servizo e/ou dos seus resultados: • Comida a domicilio • Lavandería a domicilio • Teleasistencia • Aquelas outras que se valoren tecnicamente como realizables dentro do programa 4.6. Normas xerais a todas as actuacións previstas: • Todas as actuacións descritas serán complementarias das propias capacidades dos usuarios e doutras persoas do seu ambiente inmediato. • Para a realización destas actuacións, o usuario deberá proverse dos medios necesarios (alimentos, artigos de hixiene e limpeza, electrodomésticos.). No caso de usuarios de comida a domicilio, estes correrán co gasto derivado da compra dos recipientes necesarios. • Para cada usuario, o técnico responsable enumerará as accións que se deben realizar, excluíndose implicitamente as restantes. • No caso de que non poidan atenderse todas as demandas, poderase elaborar unha lista de espera, dende a que se accederá ó servizo por orde de puntuación, considerando sempre a prioridade das persoas con recoñecemento da situación de dependencia • O tempo de atención ós beneficiarios poderá ser modificado en función das variacións que se produzan nas súas circunstancias persoais e/ou familiares, así como pola dispoñibilidade de medios do Servizo Municipal de Axuda no Fogar • Con carácter xeral, non se levará a cabo dentro nin fora do fogar, ningún labor que non vaia dirixido ó beneficiario do servizo, nin aínda para persoas que convivan no mesmo domicilio. Exceptuaranse os casos tecnicamente informados e motivados. • Enténdese que durante a prestación do servizo, a entidade xestora poderá realizar cambios de auxiliar e de horario en base á boa organización do servizo, aínda manténdose o acordo de tarefas a realizar. • Como norma xeral, cando o usuario non se atope no domicilio, non se prestará o servizo, e o auxiliar nunca estará en posesión das chaves da vivenda. Excepcionalmente e por causas graves, o responsable técnico poderá decidir que o auxiliar acceda ó domicilio acompañado doutra persoa. • As queixas ou suxestións dos beneficiarios ou das familias, presentaranse sempre ante o traballador social, e nunca tentarán dirimirse co auxiliar de axuda no fogar • A entidade xestora facilitará ós auxiliares o equipamento necesario para o desenvolvemento da súa actividade. • O usuario e mais o auxiliar que tivese coñecemento, debe informar ó técnico responsable de calquera cambio que se produza na situación sanitaria, social, económica e/ou familiar do beneficiario e do seu círculo, así como das datas de ausencia do domicilio. • O acto da remuneración do auxiliar correrá a cargo da entidade xestora, motivo polo que o usuario non deberá facerlle entrega de ningunha cantidade nin gratificación en cartos ou especies. O auxiliar non admitirá ningunha contraprestación do usuario, nin custodiará ningún tipo de ben nin documentación que os represente. Artigo 5.º. Destinatarios e modalidades de acceso ó servizo. O acceso ó servizo producirase a través dos servizos sociais de atención primaria, de acordo coas seguintes modalidades: 5.1. O acceso ó servizo será directo para persoas que, tendo recoñecida a situación de dependencia, se lles asigne a axuda no fogar na correspondente resolución de Programa Individual de Atención, consonte o establecido no Decreto 176/2007 de 6 de setembro polo que se regula o procedemento para o recoñecemento da situación de dependencia e do dereito ás prestacións do sistema na Comunidade Autónoma de Galicia, así como a Orde do 17 de decembro de 2007 pola que se establecen os criterios para a elaboración do Programa Individual de Atención, fixación das intensidades de protección dos servizos, réxime de incompatibilidades das prestacións e xestión das prestacións económicas.5.2. Para as persoas que non teñen o recoñecemento da situación de dependencia, ou non lles asista o dereito de acceso efectivo ó catálogo de servizos de atención á dependencia segundo o calendario de implantación do sistema, o acceso ó servizo, previa prescrición técnica favorable dos servizos sociais de atención primaria, resolverase en réxime de libre concorrencia de acordo cos criterios estalecidos na normativa reguladora do programa e nesta Ordenanza Municipal.5.3. De igual maneira á expresada no apartado anterior procederase nas situacións nas que a problemática principal estea relacionada con aspectos convivenciais e socioeducativos.5.4. Nos supostos recollidos nos apartados 2 e 3 deste artigo empregarase o baremo contido no anexo I da Orde do 22 de xaneiro de 2009 pola que se regula o servizo de axuda no fogar, no cal, ademais dos posibles déficits de autonomía, se valoren factores de carácter persoal e socio-familiar, o apoio social, a situación da vivenda e outros que dificulten obxectivamente a normalización social e a calidade de vida. Artigo 6.º. Protocolo de acceso ó servizo. A solicitude para acceder ó servizo de axuda a domicilio tramitarase ante o Concello, a través do Departamento de Servizos Sociais, achegando, como mínimo, a seguinte documentación: • Impreso de solicitude (anexo I) • Fotocopia do DNI, pasaporte ou NIE do solicitante • Certificado de empadroamento e de convivencia • Para persoas dependentes, resolución de grao e nivel e, se é o caso, resolución da proposta de plan de coidados • Informe médico nos casos que se estime oportuno (anexo III) • Declaración da Renda de tódalas persoas que conforman o núcleo de convivencia e, no seu defecto, certificado de imputación de rendas do derradeiro exercicio • Xustificante de pensións, paro, nóminas. • Calquera outro documento que se estime oportuno para a correcta valoración da situación familiar e persoal do solicitante A tramitación dos expedientes levarase a cabo segundo o seguinte protocolo: 1. O Departamento de Servizos Sociais comprobará que a solicitude reúne os requisitos establecidos no presente regulamento e procederán a reclamar por escrito ós interesados cantos datos e documentos complementarios sexan necesarios para resolver o expediente.2. Unha vez completado o expediente, o traballador social de Atención Primaria comprobará as circunstancias sociais do solicitante a través de visitas domiciliarias e entrevistas. Posteriormente, elaborará un informe no que se recollerán os seguintes aspectos: • Proposta de concesión/denegación • Tarefas a realizar • Horario, duración e intensidade do servizo • Achega económica do beneficiario ou da familia • Data de alta no servizo • Observacións 3. A resolución sobre a concesión/denegación do servizo correspóndelle ó alcalde ou ó concelleiro delegado (ou comisión avaliadora creada para tal efecto) a proposta do traballador social do Departamento de Servizos Sociais.4. Notifícaselle por escrito a resolución e as condicións do servizo ó interesado.5. Efectúase a aceptación por escrito das condicións en que se prestará o servizo, mediante a sinatura dun acordo do servizo por parte do traballador social municipal, do traballador social da empresa xestora (en caso a haber), e da persoa usuaria (anexo IV) 6. No caso de existir entidade xestora allea ó Concello, notificaráselle a alta do usuario, e a entidade procederá nese momento á designación dun auxiliar.7. O Concello terá en todo momento coñecemento da xestión do servizo, ben a través do traballador social do Departamento de Servizos Sociais, que fará o seguimento, ben a través da información emitida polo traballador social da empresa xestora e mais da supervisión que sobre esta faga o técnico municipal. Este procedemento poderá abreviarse cando unha situación reciba a consideración de urxente. Considéranse urxentes as situacións excepcionais que requiran unha resposta inmediata. Artigo 7.º. Causas de extinción. Serán causas de extinción do Servizo de Axuda no Fogar as que seguen: 1. Renuncia do usuario 2. Ingreso definitivo nun centro residencial 3. Traslado da residencia a outro concello 4. Baixa no padrón municipal de habitantes 5. Falecemento 6. Desaparición das causas que motivaron a alta no servizo 7. Incumprimento das condicións establecidas no contrato de prestación do servizo ou no seu regulamento interno de funcionamento.8. Non pagamento das cotas correspondentes durante 2 meses consecutivos 9. Falta de colaboración do usuario ou da familia para poder levar a termo as tarefas propostas 10. Deterioro psicofísico que faga recomendar o seu ingreso nun centro para unha correcta atención persoal 11. Ausencia necesaria, xustificada e comunicada do beneficiario por un período superior a dous meses (durante os cales aboará a cota contratada) 12. Ausencia non necesaria e/ou non xustificada e/ou non comunicada, superior a 5 días, ou ausencias non comunicadas e reiteradas de un día.13. Ausencia non necesaria, aínda que debidamente comunicada, superior a un mes 14. Que o Concello deixe de prestar o servizo. Artigo 8.º. Causas de baixa temporal: 1. Estancia temporal no domicilio de familiares ou achegados que poidan realizar os labores obxecto do servizo.2. Ausencia do fogar por parte do beneficiario durante un período non superior a 2 meses e por causas forzosas, e non superior a 1 mes por vontade propia. En ambos os casos, deberase seguir aboando a cota correspondente á achega do beneficiario.3. Cando por necesidades do servizo fose preciso ampliar o número de usuarios e se considerasen prioritarios outros casos en función da situación persoal, sanitaria e/ou económica, poderíase proceder á modificación parcial ou á suspensión temporal. Artigo 9.º. Competencia e ámbito de actuación. O Servizo de Axuda no Fogar é un servizo de competencia e ámbito municipal que poderá prestarse mediante contrato de xestión de servizo público, tal e como establecen o artigo 154 e seguintes do Real decreto lexislativo2/2000, do 16 de xuño, polo que se aproba o texto refundido da Lei de contratos das administracións públicas. Artigo 10.º. Intensidade na prestación do servizo. • A intensidade do servizo determinarase, con carácter xeral, en horas mensuais de atención. • A intensidade do servizo de axuda no fogar para as persoas atendidas no marco do sistema de autonomía persoal e atención á dependencia estará predeterminada no seu Programa Individual de Atención. A súa aplicación horaria será flexible e conforme co Plan de Coidados, de maneira que, cando menos, se garanta a cobertura das necesidades de atención de carácter persoal na realización das actividades básicas da vida diaria, todos os días da semana (incluído domingos e festivos). • Nos restantes casos a intensidade do servizo virá determinada na prescrición efectuada polos correspondentes servizos sociais de atención primaria. • O tratamento da información contida nos expedientes realizarase de acordo coa normativa vixente en materia de protección de datos de carácter persoal. Artigo 11.º. Formas de prestación do servizo. O servizo de axuda no fogar prestarano as entidades locais, ben directamente ou ben externalizando o servizo a través dunha entidade privada debidamente autorizada. Artigo 12.º. Requisitos específicos.12.1. O servizo estará coordinado por persoal técnico cunha titulación mínima de diplomatura universitaria na área de servizos sociais, cas seguintes funcións: • A programación xeral do servizo • As xestións para o financiamento • A difusión-información sobre o servizo • A organización da formación e reciclaxe do persoal • A recepción das demandas • A avaliación das necesidades • A proposta de concesión/denegación do servizo • A valoración da idoneidade do persoal • A programación de cada servizo concreto • A estimulación para a autoaxuda e a participación familiar • A coordinación dos diferentes axentes implicados • A avaliación e modificacións no servizo 12.2. O persoal que presta atención directa nos domicilios das persoas usuarias estará formado por auxiliares de axuda no fogar que, no caso de atender a persoas afectadas por déficits de autonomía, deberán estar en posesión do título de formación proferional de grao medio de “atención sociosanitaria” ou equivalente, regulado no Real Decreto 496/2003, do 2 de maio, ou en posesión do certificado de profesionalidade de “atención sociosanitaria a persoas no domicilio” ou equivalente, regulado no Real Decreto 1379/2008, do 1 de agosto, polo que se establecen os certificados de profesionalidade da familia profesional de “servizos socioculturais e á comunidade”. As auxiliares de axuda no fogar, deben asinar un compromiso de cumprimento dos principios éticos e de profesión (anexo II), teñen as seguintes funcións: • Asistenciais, de atención persoal e doméstica, co usuario e coa familia • De orientación/información • Educativas, sobre todo en habilidades sociais • De colaboración co traballador social no seguimento e avaliación 12.3. A persoa que exerza como responsable técnica do servizo garantirá unha supervisión do servizo efectivamente prestado, que será realizada sempre que as circunstancias a fagan necesaria e, como mínimo cunha periodicidade de dous meses. Da supervisión realizada quedará constancia no correspondente expediente individual. Mediante esta supervisión revisarase e axustarase, se fose o caso, o contido das prestacións espresado no proxecto de intervención e no acordo de servizo.12.4. A entidade contará e expoñerá publicamente o regulamento do funcionamento do programa.12.5. O expediente que se abrirá por cada persoa ou por cada unidade de convivencia a que se presta o servizo, constará, cando menos, de: informe social, proxecto de intervención e un acordo de servizo.12.6. No caso de ser necesario poderemos contar con outros profesionais, ademais dos mencionados, tales como: educador familiar, psicólogo, animador sociocultural, persoal sanitario., que intervirán para cada caso cunha programación específica, elaborada ó efecto, con mención dos obxectivos, da metodoloxía e de sistemas de avaliación en equipo 12.7. Tamén poderan formar parte do equipo profesional do programa persoas que actúen de forma voluntaria e solidaria, sen expectativas de remuneración, complementando de forma coordinada as funcións e tarefas encomendadas ó persoal anteriormente citado. As súas funcións encamiñaranse de cara a: • Acompañamento dentro e fóra do domicilio • Realización de xestións fóra do domicilio (compra, receitas, pequenas xestións coa Administración.) • Ocupación do tempo libre, reforzo escolar • Calquera outra acordada polo equipo e que non sexa necesariamente susceptible de responsabilidade por parte dos demais profesionais. Para tal fin, estarase ó disposto na Lei do voluntariado e na Lei de Servizos Sociais, en canto á formación, responsabilidade, cartas do voluntariado, actuación organizada, obxectivos etc. Artigo 13.º. Dereitos das persoas usuarias. As persoas usuarias do servizo, ademais dos dereitos que con carácter xeral, se lle recoñecen no artigo 36 da lei 4/1993, de servizos sociais, terán dereito: • A seren tratadas co respeto debido á súa dignidade. • A recibiren unha atención adaptada ás súas necesidades, coa calidade e duración prescritas en cada caso. • A coñeceren a organización e o regulamento do servizo. • Ó tratamento confidencial dos seus datos de acordo co disposto na lei orgánica 15/1999 do 13 de decembro de protección de datos de carácter persoal. • A recibiren información precisa e clara sobre as posibles modificacións sobrevidas durante a prestación efectiva do servizo. • A presetaren queixas e suxestións ó persoal coordinador do servizo cando expresaren reclamacións ou fixeren suxestións sobre a súa prestación efectiva. Artigo 14.º. Deberes das persoas usuarias. As persoas usuarias, ademais dos deberes que con carécter xeral se contemplan no artigo 37 da lei 4/1993, de servizos sociais, terán os seguintes deberes: • Cumprir coas condicións do servizo, facilitando a execución das tarefas ó persoal ó cargo e poñendo á súa disposición, se fose o caso, os medios materiais necesarios. • Colaborar no desenvolvemento do servizo en función das súas capacidades e nos termos acordados en cada caso. • Respectar a dignidade persoal e profesional das persoas que presten o servizo, así como respectar os límites das súas obrigas laborais. • Informar dos cambios de calquera circunstancia persoal, familiar ou económica que puidese dar lugar á modificación, suspensión ou extinción na prestación do servizo. • Participar no pagamento do servizo nos termos que se estableza nesta norma reguladora. • Comunicar con dez días de antelación calquera ausencia temporal do domicilio que puidese impedir a prestación do servizo. Artigo 15.º. Determinación da capacidade económicas das persoas usuarias do servizo. A capacidade económica das persoas usuarias do servizo de axuda no fogar calcularase en atención á súa renda persoal e, se é o caso, ó seu patrimonio. No caso de que a persoa usuaria tivese cónxuxe ou parella de feito, as rendas de ambos os dous terán a consideración de rendas computables, entendéndose neste caso por renda persoal a metade da suma dos ingresos de ambos os dous membros da parella. A capacidade económica por razón de renda determinarase dividindo a renda ou rendas computables, de acordo co número anterior, entre a suma dos seguintes conviventes: o perceptor ou perceptores de rendas computadas e, se é o caso, o cónxuxe e os ascendentes ou fillos/as menores de 25 anos, ou maiores desta idade en situación de discapacidade, que dependesen económicamente dos citados perceptores. Artigo 16.º. Participación no financiamento do servizo das persoas usuarias.16.1. Establécese que o custo da hora de servizo sexa de 12 €. 16.2. No caso de que a capacidade económica da persoa usuaria sexa igual ou inferior ó Indicador Público de Rendas de Efectos Múltiples (IPREM), quedará exenta da obriga de participar no custo do servizo.16.3. Para o resto dos supostos, o concello establecerá unha regulación progresiva do copagamento do servizo que deberá respectar en todo caso os límites expresados na seguinte escala: • As persoas usuarias cunha capacidade económica superior ó 100% pero que non exceda do 300 % do IPREM asumirá un mínimo dun 10% é un máximo dun 20% do custo de servizo • As persoas usuarias cunha capacidade económica superior ó 300% pero que non exceda do 500% do IPREM, asumirán un mínimo dun 21% e un máximo do 60% do custo do servizo. • As persoas usuarias cunha capacidade económica super¡or ó 500% do IPREM, asumirán un mínimo dun 61% é un máximo do 65% do custo do servizo.16.4. Sen prexuízo do establecido no punto anterior, poderán contemplarse excepcións ós criterios xerais nos casos nos que a problemática principal atendida sexa relativa á desestructuración familiar, a exclusión social e á pobreza infantil. Artigo 17.º. Financiamento do servizo. O Servizo de Axuda no Fogar financiarase con cargo ó orzamento municipal, coas achegas da Comunidade Autónoma, da Deputación Provincial e mais a contribución dos usuarios. Estes últimos colaborarán en función das súas posibilidades mediante a achega de cantidades determinadas a través de criterios obxectivos que se determinan no artigo anterior. Esta cantidade determinarase na resolución de concesión do servizo. Terase en conta no seu día o indicado en canto a copago para persoas con cualificación de dependencia. Artigo 18.º. Pagamento de cotas. As liquidacións de prezos practicaranse por meses naturais e aboaranse cada mensualidade nos 5 primeiros días naturais do mes. O usuario fará efectiva a cantidade estipulada, segundo o anexo V, na conta bancaria do Concello designada para tal efecto. As tarifas revisaranse anualmente, para o que o beneficiario achegará a documentación que lle sexa requirida. Artigo 19.º. Disposición derogatoria. Este novo marco regulador deroga a anterior Ordenanza Municipal Reguladora do Servizo de Axuda no Fogar, publicada no B. O. P. número 121 do 28 de maio de 2008. Artigo 20.º. Disposición final. A presente Ordenanza, entrará en vigor unha vez aprobada definitivamente, logo da súa aprobación inicial polo pleno da Corporación e trala exposición pública ós efectos de reclamacións durante un prazo mínimo dun mes, no BOP, e estará en vigor ata que sexa derogada. Carnota, a 21 de xullo do 2009. O SECRETARIO Asdo. Carlos Bousoño López